DJ ALX

1976-1992: Τα παιδικά χρόνια

Ο DJ ALX γεννήθηκε και μεγάλωσε στο Σαν Ντιέγκο της Καλιφόρνια, Η.Π.Α. από Έλληνες γονείς. Οι γονείς του, είχαν άλλα 2 παιδιά εκτός του Βαλάντη, τον Τάκη και την Τζοάννα. Το 1984, μετά το διαζύγιο των γονιών του, ο Βαλάντης εγκαταστάθηκε μόνιμα στην Ελλάδα με την μητέρα και τα αδέρφια του. Το 1992 συναντά τον Αρτέμη και τον Ευθύμη και μαζί αποφασίζουν να κάνουν την τότε ομάδα γκραφίτι Terror X Crew (TXC), συγκρότημα.

1993-1996: Ζωντανές εμφανίσεις και συμβόλαιο με τη Studio II Records

Το 1993 οι TXC, ξεκίνησαν τις πρώτες τους ζωντανές εμφανίσεις μαζί με τους FF.C και τους Active Member, με αποτέλεσμα να μαζέψουν τον πυρήνα που θα αποτελούσε αργότερα το κοινό τους. Τo 1995, μετά την προτροπή του σχήματος New Jack με το οποίο έκαναν συναυλίες μαζί, οι Terror X έστειλαν το demo τους στη δισκογραφική Studio II Records. Η εταιρία τότε αποφάσισε να κυκλοφορήσει το EP τους με όνομα Terror X Crew σε βινύλιο. Ο δίσκος ήταν αποτέλεσμα της μουσικής επιμέλειας του ALX έχοντας πουλήσει 10.000 αντίτυπα σε μικρό χρονικό διάστημα. Αυτό είχε ως αποτέλεσμα τη προσχώρηση του σχήματος στην FM Records.

1997-2001: Η Πόλις Εάλω, Η Γεύση του Μένους, Έσσεται Ήμαρ και διάλυση των Terror X Crew

Το 1997 κυκλοφορεί απ' την ΗΧΟΚΡΑΤΟΡΙΑ και την FM Records το πρώτο LP του σχήματος, με το όνομα Η Πόλις Εάλω. Ο δίσκος έγινε χρυσός και είχε την οπτικοποίηση ενός παλιού κομματιού, του "Ο Ελληνας που Έχεις Συνηθήσει", που ήταν το πρώτο απ' τα τριά συνολικά video clip του δίσκου. Στο κλιπ αυτό, ο ALX σε ηλικία μόλις 21 ετών, είναι ο καλλιτέχνης, παραγωγός, ηχολήπτης, σκηνοθέτης και μοντέρ του ίδιου κομματιού. Στη συνέχεια κυκλοφόρησαν 2 CD Single, το Μη Φοβάσαι/Απλά Μουσική το 1998 και το Η Γεύση του Μένους το 1999. Ακολούθησε το LP Η Γεύση του Μένους, το οποίο έγινε και αυτό χρυσό, ξεπερνώντας σε πωλήσεις και το "Η Πόλις Εάλω". Ο δίσκος είχε διαφορετικό στυλ απ' την προηγούμενη κυκλοφορία του γκρουπ, καθώς ο DJ ALX χρησιμοποίησε disco δείγματα για τη μουσική παραγωγή. Κομμάτια όπως το "Κομπόστα" και το ομώνυμο "Η Γεύση του Μένους", έγιναν και αυτά video clips απ'τον DJ ALX.
Το 2000, κυκλοφορεί ένα ακόμα single, το Ξύπνιος Μέσα στα Όνειρα Κάποιων Άλλων, το οποίο σηματοδότησε την "αλλαγή πλεύσης" στη θεματολογία του σχήματος. Το ομώνυμο κομμάτι πήρε μορφή video clip απ'τον ALX και βραβεύτηκε απ' το Γαλλικό κανάλι TV5 ως το Καλύτερο Ξενόγλωσσο Hip-Hop Video Clip. Το 2001 ακολουθεί το Έσσεται Ήμαρ, ενός δίσκου που ακολουθούσε το ύφος του προηγούμενου single. Ο δίσκος έκανε και αυτός 10,000 πωλήσεις αλλά ήταν και ο τελευταίος δίσκος του σχήματος, καθώς ο DJ ALX ένα μήνα μετά την κυκλοφορία αποχώρησε απ'το γκρουπ.

2002 - 2006: ΗχοΣπείρα και promo mixtapes

Το 2002 η ΗΧΟΚΡΑΤΟΡΙΑ αλλάζει αρκετά, εξαιτίας των πολλών αλλαγών στη σύστασή της. Η διάλυση των Terror X Crew, η διάλυση των Άλφα Γάμα και η απομάκρυνση ορισμένων μελών των Ζωντανοί Νεκροι, καθώς και η δημιουργία του γκρουπ Τιγρέ Σποράκια, αναγκάζουν τον ALX να μετονομάσει τελικά την ΗΧΟΚΡΑΤΟΡΙΑ σε ΗχοΣπείρα στα τέλη του 2003. Το 2005 δημιουργείται ένα νέο project απ' τον Βαλάντη, το Αφοί Στραβαλέξη, στο οποίο συμμετέχουν ο Τάκι Τσαν, ο Ευδαίμων, ο Φάνης Αφανής, ο O-Live και ο ίδιος ο Ηχοκράτορας ALX. Το 2006, μέσω της ΗχοΣπείρας ο ALX μοιράζει σε συναυλίες των Αφοί Στραβαλέξη τα 2 του mixtapes, το Μόνο για τ' Αυτιά σου και το Δεν Έχουν Στυλ, στα οποία συμμετείχαν τα μέλη του σχήματος, μέλη της ΗχοΣπείρας όπως ο Εισβολέας και ο Γέλως καθώς και άλλοι MCs και συγκροτήματα της χώρας, όπως οι Στίχοιμα, ο Dask και ο LP.

2007 - Σήμερα

Το 2009 έχουμε την επανίδρυση της ΗΧΟΚΡΑΤΟΡΙΑΣ μετά από μια μεγάλη αποχή του Ηχοκράτορα απ'τη σκηνή. Αυτή συμπίπτει με την επιστροφή του αδερφού του, Τάκι Τσαν. Έτσι, η πρώτη κυκλοφορία της νέας ΗΧΟΚΡΑΤΟΡΙΑΣ είναι το Ρίμα για Χρήμα 2, ένα διπλό LP. Το 2011 ο Βαλάντης μαζί με τους συνεργάτες του, Lexx και Rainman τυπώνουν σε 300 βινύλια και 300 CD την πρώτη τους δουλειά, το ESC Key, η οποία βγήκε το Δεκέμβρη στα καταστήματα.

Άλλες δραστηριότητες

Ο Βαλάντης εκτός της μουσικής, ασχολείται επαγγελματικά με τη σκηνοθεσία και το μοντάζ. Έχει σκηνοθετήσει πάνω από 20 ελληνικά hip-hop video clip. Ακόμα ο Βαλάντης μαζί με τον αδερφό του Τάκη, έχουν συμμετάσχει στη θεατρική παράσταση "Νο 44" το 2009, ο μεν Τάκι Τσαν στο live rappin' κατά τη διάρκεια του έργου και ο DJ ALX με τη μουσική του επένδυση.